CELEX: 52015PC0410
Language: el
Date: 2015-08-28
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την πιθανή μεταφορά της έδρας του ICCO από το Λονδίνο στο Αμπιτζάν

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 28.8.2015
            COM(2015) 410 final
            2015/0183(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με την πιθανή μεταφορά της έδρας του ICCO από το Λονδίνο στο Αμπιτζάν
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Το Συμβούλιο του Διεθνούς Οργανισμού Κακάου (ICCO) του Μαΐου 2002 αποφάσισε να μεταφέρει την έδρα του από το Λονδίνο στο Αμπιτζάν της Ακτής του Ελεφαντοστού, με ισχύ από την 1 Ιανουαρίου 2003. Λόγω της κατάστασης στην Ακτή του Ελεφαντοστού από άποψη ασφαλείας, η μεταφορά της έδρας στο Αμπιτζάν είχε αναβληθεί επανειλημμένα, την τελευταία φορά τον Μάρτιο του 2012, όταν το Συμβούλιο του ICCO συμφώνησε να λάβει τελική απόφαση κατά τη σύνοδο του Σεπτεμβρίου 2015.
               
               
                  Με την παρούσα απόφαση, η Ευρωπαϊκή Ένωση θα εγκρίνει τη θέση που θα λάβει στο πλαίσιο της 92ης τακτικής συνόδου του Συμβουλίου του Διεθνούς Οργανισμού Κακάου του Σεπτεμβρίου 2015 (ή σε τυχόν έκτακτη σύνοδο μετά τον Σεπτέμβριο έως το τέλος του 2015) σχετικά με τη μεταφορά της έδρας του ICCO από το Λονδίνο στο Αμπιτζάν.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νoμική βάση
            
            
               
                  Με την απόφαση 2012/189/ΕΕ του Συμβουλίου, της 26ης Μαρτίου 2012 (ΕΕ L 102 της 12.4.2012, σ. 1), η Ευρωπαϊκή Ένωση ενέκρινε τη διεθνή συμφωνία για το κακάο, εξ ονόματος της Ένωσης. 
               
               
                  Με τα συμπεράσματα του Συμβουλίου της 13ης Μαρτίου 2012, η Ευρωπαϊκή Ένωση ενέκρινε τη θέση που επρόκειτο να λάβει στο πλαίσιο της 85ης συνόδου του Συμβουλίου του Διεθνούς Οργανισμού Κακάου (Μαρτίου 2012) σχετικά με τη μεταφορά της έδρας του ICCO στο Αμπιτζάν.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Το περιεχόμενο της παρούσας απόφασης συζητήθηκε στο πλαίσιο της ομάδας εργασίας του Συμβουλίου «Βασικά Προϊόντα» σε σειρά συνεδριάσεων το 2015.
               
            
            
               •Εκτίμηση επιπτώσεων
            
            
               
                  Από το 2002, καμία άλλη χώρα εκτός από την Ακτή Ελεφαντοστού δεν προσφέρθηκε να φιλοξενήσει τον ICCO. Δεδομένου ότι η Ακτή του Ελεφαντοστού είναι ο μεγαλύτερος παραγωγός κακάου, η μεταφορά της έδρας του ICCO από το Λονδίνο στο Αμπιτζάν είναι σκόπιμη, εάν το επιτρέπουν οι τοπικές συνθήκες.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η Ακτή του Ελεφαντοστού δήλωσε ότι προτίθεται να αναλάβει το κόστος της μετεγκατάστασης, το οποίο έχει εκτιμηθεί σε 1 949 944 λίρες Αγγλίας.
               
               
                  Μετά τη μετεγκατάσταση του ICCO στο Αμπιτζάν, οι ετήσιοι διοικητικοί προϋπολογισμοί θα είναι σε γενικές γραμμές συγκρίσιμοι με τους προϋπολογισμούς στο Λονδίνο.
               
            
            
               5.ΑΛΛΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
         
         
            
               
                  Η απόφαση μεταφοράς της έδρας του ICCO από το Λονδίνο στο Αμπιτζάν αναμένεται να ληφθεί τον Σεπτέμβριο του 2015 ή τουλάχιστον έως το τέλος του 2015 το αργότερο.
               
               
                  Η ίδια η μετεγκατάσταση αναμένεται να πραγματοποιηθεί το αργότερο τον Σεπτέμβριο του 2016 και όχι αργότερα από τον Μάρτιο του 2017.
               
            
            
               2015/0183 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με την πιθανή μεταφορά της έδρας του ICCO από το Λονδίνο στο Αμπιτζάν
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης και, ιδίως το άρθρο 207 σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η ΕΕ είναι συμβαλλόμενο μέρος της διεθνούς συμφωνίας του 2010 για το κακάο και μέλος του Διεθνούς Οργανισμού Κακάου (ICCO),
            
            
               (2)Ο ICCO αναμένεται να εγκρίνει απόφαση κατά την 92η τακτική σύνοδο του Συμβουλίου του τον Σεπτέμβριο του 2015 σχετικά με τη μεταφορά της έδρας του ICCO από το Λονδίνο στο Αμπιτζάν,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η θέση της Ευρωπαϊκής Ένωσης ενόψει της 92ης τακτικής συνόδου του Συμβουλίου του Διεθνούς Οργανισμού Κακάου (21-25 Σεπτεμβρίου 2015) σχετικά με την έδρα του Διεθνούς Οργανισμού Κακάου έχει ως εξής:
            
            
               Υπό την προϋπόθεση ότι έως την 92η τακτική σύνοδο του ICCO τον Σεπτέμβριο του 2015 ή έως τυχόν έκτακτη σύνοδο μέχρι το τέλος του 2015,
            
            
               το επίπεδο ασφαλείας των Ηνωμένων Εθνών για την Ακτή του Ελεφαντοστού θα έχει τουλάχιστον διαβάθμιση 2·
            
            
               θα έχει υπογραφεί επικαιροποιημένη συμφωνία ή μνημόνιο συμφωνίας για την έδρα ή θα έχει γίνει ισοδύναμη ανταλλαγή επιστολών μεταξύ του ICCO και της Ακτή του Ελεφαντοστού για τον καθορισμό των αμοιβαίων υποχρεώσεων και ευθυνών όσον αφορά τη μετεγκατάσταση·
            
            
               θα εγκριθεί απόφαση του Συμβουλίου του ΙCCO, αφενός, για τον επιμερισμό του κόστους μετεγκατάστασης (1 949 944 λίρες Αγγλίας που θα καταβάλει η Ακτή του Ελεφαντοστού) και των αρμοδιοτήτων μεταξύ της Ακτής του Ελεφαντοστού και του ICCO και, αφετέρου, για τις λεπτομέρειες και τα χρονοδιαγράμματα για την πληρωμή του κόστους μετεγκατάστασης, έχοντας κατά νου ότι η Ακτή του Ελεφαντοστού πρέπει να καταβάλει στον ICCO το 100% των εκτιμώμενων δαπανών μετεγκατάστασης έως τον Μάρτιο του 2016)·
            
            
               θα εγκριθεί απόφαση του Συμβουλίου του ΙCCO η οποία θα καθορίζει τα χρονοδιαγράμματα για τη μετεγκατάσταση·
            
         
         
            
               θα εγκριθεί απόφαση του Συμβουλίου του ΙCCO για πιθανή κατασκευή γραφείων του ICCO 10 έτη μετά την μεταφορά της έδρας στο Αμπιτζάν, συμπεριλαμβανομένων κατάλληλων τρόπων χρηματοδότησης (π.χ. συσσώρευση εισφορών των μελών του ICCO για το συγκεκριμένο κονδύλιο του προϋπολογισμού κατά τα επόμενα 10 έτη)·
            
            
               η μεταφορά της έδρας στο Αμπιτζάν θα πρέπει να πραγματοποιηθεί.
            
            
               Η ΕΕ δεν θα υποστηρίξει αναστολή της εφαρμογής της απόφασης πέραν του 2015.
            
            
               Εάν αποφασισθεί η μεταφορά της έδρας του ICCO στο Αμπιτζάν, η ΕΕ θα υποστηρίξει την επιλογή υποψηφίου από τις καταναλώτριες χώρες για τη θέση του εκτελεστικού διευθυντή.
            
            
               Άρθρο 2
            
            
               Η παρούσα απόφαση αρχίζει να ισχύει την επόμενη ημέρα από την έκδοσή της.
            
            
               Άρθρο 3
            
            
               Η παρούσα απόφαση απευθύνεται στα κράτη μέλη.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος